钦定古今图书集成/方舆汇编/职方典/第1404卷 > 《尧山漓江二坛记》前人
## 钦定古今图书集成/方舆汇编/职方典/第1404卷 > 《尧山漓江二坛记》前人

古者，诸侯各得祭其境内山川。山川之所以为神者以其气之所蒸，能出云雨，润泽群物。是故为之坛壝，
立之祝史，设之牲币，所以致祷祀之实，而交孚隐显
之际，诚不可掩也如此。后世固亦有山川之祠，而人
其形，宇其地，则其失久矣。夫山峙而川流，是其形也，
而人之也何居？其气之流通，可以相接也，而宇之也
“何居？”无其理而强为之，虽《百拜而祈》，备物以享。其有
时而应也，亦偶然而已。淳熙二年之春，某来守桂，按
其图籍，览其山川。所谓尧山者，盘据于东，气象杰出。
环城之山，大抵皆石，而兹山独以壤，天将雨，则云气
先冒其巅。山之麓故有唐帝庙，而漓江逶迤，清洁可
鉴。其源发于兴安，与湘江同水而异泒，故谓之“漓”，而
凡境内之水皆汇焉。以是知尧山、漓江为吾土之望，
其馀莫班也。岁七月，弥旬不雨，禾且告病。先一日斋
戒，以夜漏未尽，望奠于城观之上。未及旋踵，雷电交
集，一雨三日，邦人懽呼，穑以大稔。念山川为吾土望，
而坛壝未立，祷祀无所，其何以率？因卜地得城北叠
彩岩之后，隐然下临漓江，而江之外正与尧山相值，
面势四环，表里呈露。对筑二坛，以奉祀事。为屋三楹
于坛之下，以蔽风雨，其外则绕以崇垣，逾时而告成。
乃十有二月丁酉，率僚吏躬祭其上，以祈嗣岁。事毕，
徘徊喟然叹息，退而述以为坛之意，以告邦之人与
来为政者，使知事神之义在此而不在彼也。